-   กลุ่มบริษัท ซีวีดี เอ็นเตอร์เทนเมนท์ จำกัด(มหาชน)
    ได้จดทะเบียนแปรสภาพเป็นบริษัทมหาชนในเดือนกันยายน 2536 และลงทุนในบริษัทย่อย 5
    บริษัท ซึ่งประกอบด้วย บริษัทย่อยที่ยังดำเนินงานอยู่ 4 บริษัท ได้แก่ บริษัท ซีวีดี
    ออแกไนเซอร์ จำกัด บริษัท ซีวีดีอี โปรดักชั่น จำกัด บริษัท ซีวีดี อินเตอร์เนชั่นแนล จำกัด
    และบริษัท ซีวีดี มีเดีย จำกัด ซึ่งเป็นธุรกิจหลัก และบริษัทย่อยที่หยุดดำเนินงานชั่วคราว 1
    บริษัท คือ บริษัท ซีวีดี มิวสิค จำกัด
    เนื่องจากวิกฤติการณ์เกี่ยวกับภาวะเศรษฐกิจและการดำเนินงานต่อไปขึ้นอยู่กับแผนงานในอนาคตของบริษัท

-   บริษัทมีผู้ถือหุ้นรายใหญ่ คือ บริษัท บีอีซี เวิลด์ จำกัด (มหาชน)
    โดยมีสัดส่วนการถือหุ้นเป็นจำนวนร้อยละ 18 ของจำนวนหุ้นทั้งหมด

-   ในปัจจุบัน บริษัทเป็นบริษัท Holding Company
    เนื่องจากบริษัทได้หยุดการดำเนินธุรกิจด้านการผลิตตลับวีดีโอเทปในเดือนกันยายน 2545
    ตามมติที่ประชุมวิสามัญผู้ถือหุ้น ครั้งที่ 1/2545 เมื่อวันที่ 12 กันยายน 2545
    เนื่องจากความต้องการตลับวีดีโอในท้องตลาดลดลงอย่างมาก
    เพราะผู้บริโภคหันไปนิยมสินค้าประเภทวีซีดี และดีวีดีแทน

-   ดังนั้นธุรกิจหลักของกลุ่มซีวีดีในปี 2551 จะมาจากการดำเนินงานของบริษัทย่อย - บริษัท ซีวีดี
    ออแกไนเซอร์ จำกัด ดำเนินธุรกิจด้านการประกอบกิจการด้านการจัดกิจกรรมทางการตลาด
    (Event Marketing) และบริษัท ซีวีดีอี โปรดักชั่น จำกัด ซึ่งประกอบธุรกิจด้านการจัดหา
    และผลิตรายการทางโทรทัศน์ โดยมีรายได้หลักจากการให้บริการการจัดกิจกรรมทางการตลาด
    และรายได้ค่าโฆษณา

อย่างไรก็ตาม ทางบริษัทกำลังอยู่ในระหว่างการสรรหาธุรกิจบันเทิงในรูปแบบอื่นๆ
ที่มีศักยภาพเพียงพอที่จะสร้างยอดขาย และผลกำไรให้กับบริษัทได้
นอกเหนือไปจากธุรกิจการบันเทิงด้านภาพยนตร์ที่ดำเนินการอยู่เดิม ทั้งนี้เพื่อเป็นการลดความเสี่ยง
และสร้างความมั่นคงทางธุรกิจให้กับบริษัทในระยะยาวต่อไป

-   ในช่วงเดือนกรกฏาคม-สิงหาคม 2551 บริษัทจดทะเบียนเพิ่มทุนของบริษัทจำนวน 30 ล้านบาท
    จาก 324 ล้านบาท (แบ่งเป็น 32,400,000 หุ้น มูลค่าหุ้นละ 10 บาท) เป็น 354 ล้านบาท
    (แบ่งเป็น 35,400,000 หุ้น มูลค่าหุ้นละ 10 บาท) เพื่อแลกกับการซื้อหุ้นของบริษัท เดย์
    โพเอทส์ จำกัด ในสัดส่วนร้อยละ 99.99% ของทุนจดทะเบียนในบริษัทดังกล่าว
    และสิทธิในเครื่องหมายการค้าของหนังสือพิมพ์มายา แชนแนล หนังสือพิมพ์ทันหุ้น
    และหนังสือพิมพ์ทูเดย์ เอ๊กซ์เพรส ตามมติที่ประชุมใหญ่สามัญผู้ถือหุ้นครั้งที่ 15/2551 เมื่อวันที่
    30 เมษายน 2551 เพื่อดำเนินธุรกิจใหม่ เพื่อสนับสนุน
    และเพื่อขยายโอกาสในการทำธุรกิจของกลุ่มซีวีดี

แต่อย่างไรก็ตามบริษัทได้ทำสัญญากลับคืนสู่สภาพเดิมเสมือนไม่เคยมีสัญญาซื้อขายหุ้นระหว่างกันกับผู้ถือหุ้นเดิมของบริษัท
เดย์ โพเอทส์ จำกัด เมื่อวันที่ 3 กุมภาพันธ์ 2552 เนื่องจากมีอุปสรรคในการปฏิบัติตามสัญญา
ส่งผลให้บริษัทต้องคืนหุ้นสามัญในบริษัท เดย์โพเอทส์ จำกัด
และสิทธิในหัวหนังสือพิมพ์ให้แก่ผู้ถือหุ้นเดิม
และบริษัทจะได้รับคืนหุ้นเพิ่มทุนของบริษัทในจำนวนและมูลค่าเท่ากับวันทำการแลกเปลี่ยนเริ่มแรก

-   ความเสี่ยงที่สำคัญในการดำเนินธุรกิจของกลุ่มซีวีดี ได้แก่
    ความเสี่ยงเกี่ยวกับความผันผวนของอัตราแลกเปลี่ยนเงินตราต่างประเทศ
    ความเสี่ยงเกี่ยวกับการบริหารคุณภาพของลูกหนี้
    ความเสี่ยงเกี่ยวกับการเติบโตของรายจ่ายด้านโฆษณา
    ความเสี่ยงเกี่ยวกับการที่มีสื่อโฆษณาใหม่มาทดแทนสื่อโทรทัศน์
    การปรับผังรายการของสถานีโทรทัศน์ หรือการเปลี่ยนแปลงข้อตกลง
    ความเสี่ยงเกี่ยวกับการที่รายการโทรทัศน์เสื่อมความนิยม
    หรือกระแสความนิยมของผู้บริโภคเปลี่ยนแปลง
    ความเสี่ยงอันเนื่องมาจากความไม่แน่นอนของแผนการจัดกิจกรรมทางการตลาดของบริษัทลูกค้า
    ความเสี่ยงอันเนื่องมาจากการเข้าสู่ตลาดของผู้ประกอบการรายใหม่
    การปรับตัวของลูกค้าและการปรับตัวเข้าสู่ตลาดอีเว้นท์ของวงการเอเยนซี่โฆษณา(โปรดดูรายละเอียดในส่วนของ
    “ปัจจัยความเสี่ยง”)

-   บริษัทได้รับผลการประเมิน จากโครงการประเมินคุณภาพการจัดประชุมผู้ถือหุ้นสามัญ ประจำปี
    2551 ในช่วงคะแนน 70 - 79 คะแนน ซึ่งจัดอยู่ในเกณฑ์ดี
    จากผลการประเมินของสำนักงานคณะกรรมการกำกับหลักทรัพย์และตลาดหลักทรัพย์

-   ผลประกอบการของกลุ่มซีวีดีในปี 2551 เป็นผลขาดทุนสุทธิ 23.5 ล้านบาท ขาดทุนลดลงจากปี
    2550 จำนวน 176.7 ล้านบาท แต่อย่างไรก็ตาม ผลประกอบการปีก่อน
    ได้รวมรายการขาดทุนจากการยกเลิกส่วนงานของบริษัทฯ และบริษัทย่อย
    เป็นจำนวนเงินประมาณ 173.44 ล้านบาท
    หากพิจารณาผลประกอบการโดยไม่คำนึงถึงรายการขาดทุนจากการยกเลิกส่วนงานของบริษัทฯ
    และบริษัทย่อยดังกล่าวข้างต้น บริษัทฯ จะมีผลขาดทุนสุทธิ ลดลงจากปีก่อน 3.2 ล้านบาท